b'\n_START_ARTICLE_\n\xc5\xbdene\xc5\xa1ko jezero\n_START_SECTION_\nGeografija\n_START_PARAGRAPH_\n\xc5\xbdene\xc5\xa1ko jezero le\xc5\xbei na nadmorski vi\xc5\xa1ini 468 mnm v Podjuni v Avstriji. Jezero je bilo umetno ustvarjeno leta 1966 s poglobitvijo prej\xc5\xa1njega mo\xc4\x8dvirja in z nasipi do preostalega mo\xc4\x8dvirnega obmo\xc4\x8dja._NEWLINE_Jezero ima ovalno obliko in povr\xc5\xa1ino 0,017 km\xc2\xb2, ter najve\xc4\x8djo globino 4,5 m.\n_START_SECTION_\nGeolo\xc5\xa1ke razmere\n_START_PARAGRAPH_\nJezero je bilo le \xc5\xa1ibko preto\xc4\x8dno, prvotni pritoki iz zahodne strani so ve\xc4\x8dinoma presahnili, zato je pri\xc5\xa1lo do vse ve\xc4\x8djega poslab\xc5\xa1anja limnolo\xc5\xa1kega stanja jezera. Zato so leta 1989 vodo iz bli\xc5\xbenjega potoka Suha (Sucherbach) preusmerili v jezero. Na ta na\xc4\x8din je dose\xc5\xbeen tudi v poletnih mesecih pritok sve\xc5\xbee s kisikom bogate vode v 20 l/s.\n_START_SECTION_\nTurizem\n_START_PARAGRAPH_\nVodna povr\xc5\xa1ina \xc5\xbdene\xc5\xa1kega jezera se poleti ogreje do +25\xc2\xbaC. Posebna turisti\xc4\x8dna vrednost jezera je tudi v tem, da obala ni pozidana. Tako je v poletnih mesecih na jezeru od 600 do 1500 kopalcev dnevno. Izven kopalne sezone pa ima jezero \xc4\x8dedalje ve\xc4\x8dji pomen za \xc5\xa1portni ribolov.'